Sjö sóttu um embætti ríkislögreglustjóra Dómsmálaráðuneytið hefur birt lista yfir umsækjendur um embætti ríkislögreglustjóra . Umsóknarfresturinn rann út á föstudaginn síðasta og bárust sjö umsóknir . Haraldur Johannessen lét af störfum sem ríkisslögreglustjóri um áramótin . Mánudagur 13. janúar 2020 Auglýsing Sjö umsóknir bárust um embætti ríkislögreglustjóra sem auglýst var laus til umsóknar . Umsóknarfrestur rann út 10. janúar og sóttu eftirtaldir um embættið : Arnar Ágústsson , öryggisvörður Grímur Grímsson , tengslafulltrúi Íslands hjá Europol Halla Bergþóra Björnsdóttir , lögreglustjóri á Norðurlandi Eystra Kristín Jóhannesdóttir , lögfræðingur Logi Kjartansson , lögfræðingur Páll Winkel , fangelsismálastjóri Sigríður Björk Guðjónsdóttir , lögreglustjóri á Höfuðborgarsvæðinu Embætti ríkislögreglustjóra var auglýst laust til umsóknar eftir að Haraldur Johanessen sagði starfi sínu lausi í byrjun desember . Nokkur styr hafði staðið um Harald eftir umdeilt viðtal við hann birtist í Morgunblaðinu , en einnig höfðu allir lögreglustjórar á landinu nema einn , lýst yfir vantrausti á Harald . Öryggisvörður á meðal umsækjenda Fréttablaðið greindi frá því í morgun að Grímur Grímsson , tengslafulltrúi Íslands hjá Europol , hefði sótt um embættið en auk þess hafði verið greint frá því að Sigríður Björk Guðjónsdóttir , lögreglustjóri á höfuðborgarsvæðinu , Halla Bergþóra Björnsdóttir , lögreglustjóri á norðurlandi eystra og Páll Winkel , fangelsismálastjóri , hefðu sótt um . Í samtali við Fréttablaðið í morgun sagði Grímur Grímsson að hann sæktist eftir starfinu þar sem hann vildi láta reyna á ákvæði um hæfisskilyrði en samkvæmt lögreglulögum skal umsækjandi um embætti ríkislögreglustjóra vera með lögfræðipróf eða jafngilt háskólapróf . Hann virðist ekki vera sá eini sem vill láta reyna á umrætt skilyrði , en á meðal umsækjenda er einn öryggisvörður . Þá vekur einnig athygli að á meðal umsækjenda er Kristín Jóhannesdóttir , lögfræðingur , en hún var á árum áður framkvæmdastjóri fjárfestingafélagsins Gaums .